Swys wil nie met Whiteley waag nie | Netwerk24
Deur Christo Buchner 16 Mei 2019 17:30
“Ek kry die arme ou regtig jammer.”
Dít is hoe die Leeus se hoofafrigter, Swys de Bruin, Donderdag gereageer het toe hy moes aankondig dat die beseringspook steeds soos ’n neet aan sy kaptein en agtsteman, Warren Whiteley, klou.
Die veelsydige losvoorspeler Kwagga Smith sal Saterdag, in Warren Whiteley se afwesigheid, die Leeus se nr. 8-trui teen die Highlanders dra. Foto: Gallo Images
Die kniebesering wat hom op die toer in Nieu-Seeland gepla het, het – nadat hy sy terugkeer verlede Saterdag teen die Waratahs gemaak het – weer opgevlam en is sodanig geswel dat hy nie fiks verklaar kon word om die Highlanders Saterdagmiddag op Ellispark in Johannesburg die stryd aan te sê nie.
“Ons moet hom nou net eenvoudig reg kry. Dit is baie frustrerend dat Warren nie kan speel nie, want hy is ’n besielende leier en baie inspirerend. Dit is ongetwyfeld ’n gevoelige slag wanneer hy nie daar is nie,” sê De Bruin.
“Tog moet ons maar net leer dat niemand onvervangbaar is nie en as ’n span saamstaan. In Malcolm (Marx, die haker) het ons ’n baie goeie plaasvervanger as kaptein, wat ook weet hoe om die spelers te motiveer,” sê hy.
’n Whiteley-lose Leeus-span toon vier veranderinge van die een wat die Waratahs net-net met 29-28 geklop het.
Al die skuiwe is in die agttal, met ’n splinternuwe lostrio wat ingesluit word.
Kwagga Smith skuif van flank na agtsteman in Whiteley se plek, terwyl sy plek langs die kant van die skrum deur Cyle Brink geneem word.
Hy het ook sy knie op die toer in Nieu-Seeland beseer en dit is nou die eerste keer in drie wedstryde wat hy weer gaan speel.
Marnus Schoeman sal die nr. 6-trui dra in die plek van Vincent Tshitsuka, wat afskuif na die plaasvervangersbank.
Dylan Smith, wat soos Whiteley die laaste twee jaar hand aan hand met die beseringspook loop, is terug in die beginspan ná ’n onlangse wangbesering en vervang vir Sti Sithole as loskopstut.
“Dit help net nie ons waag enige kans met Warren nie. Dit is nou tyd dat hy behoorlik herstel van sy besering en eers weer speelkans kry wanneer hy honderd present is,” sê De Bruin.
Hacjivah Dayimani, wat verlede week vir die Goue Leeus XV teen die Valke in ’n voorwedstryd senter gespeel het, is op die plaasvervangerbank en De Bruin sê hy kan as losvoorspeler óf in die agterlyn ingespan word.
“Hacjivah was baie goed en stewig op senter en met hom op die plaasvervangersbank verbreed dit ons opsies,” sê die afrigter.
Teen die tawwe klomp van die Highlanders kan die terugkeer van Brink ’n stukkie goeie nuus wees te midde van die donker wolk wat daar weer oor die groep hang met die nuus oor Whiteley.
Leeus: Andries Coetzee, Courtnall Skosan, Lionel Mapoe, Harold Vorster, Aphiwe Dyantyi, Elton Jantjies, Ross Cronjé, Kwagga Smith, Cyle Brink, Marnus Schoeman, Marvin Orie, Stephan Lewies, Carlu Sadie, Malcolm Marx (k), Dylan Smith. PLAASVERVANGERS: Jan-Henning Campher, Sti Sithole, Johannes Jonker, Vincent Tshituka, Hacjivah Dayimani, Nic Groom, Shaun Reynolds, Tyrone Green.